
		
			[image: Cover of De usensurerte dagbøkene til Emma M. Lion. Bok 4 by Beth Brower]
		

	
		
			Beth Brower

			De usensurerte dagbøkene til
Emma M. Lion

			[image: ]

			Oversatt av Eva Ulven, MNO

			[image: ]

			Originaltittel: The Unselected Journals of Emma M. Lion. Vol 4

			© Beth Brower 2021

			Norsk utgave © Bonnier Norsk Forlag, 2026

			[image: ]

			Oversatt av Eva Ulven

			Oversetter er medlem av Norsk Oversetterforening

			Gjendiktninger av Lord Tennyson og Rossetti til norsk ved Geir Uthaug

			Omslagsdesign: David Mann

			Tilrettelagt for ebok av eBokNorden as

			ISBN: 978-82-347-2836-5 (ePub)

			ISBN: 978-82-347-2835-8 (trykk)

			Materialet i denne utgivelsen er vernet etter åndsverkloven. Det er derfor ikke tillatt å kopiere,

			avfotografere eller på annen måte gjengi eller overføre hele eller deler av ut givelsens innhold uten at det er hjemlet i lov, eller følger av avtale med Kopinor. Enhver bruk av hele eller deler av utgivelsen som inntak eller som treningskorpus i generative modeller som kan skape tekst, bilder, film, lyd eller annet innhold og uttrykk, er ikke tillatt uten særskilt avtale med Bonnier Norsk Forlag. Bruk av utgivelsens materiale i strid med lov eller avtale kan føre til inndragning,

			erstatningsansvar og straff i form av bøter eller fengsel.

			www.bonnierforlag.no

			[image: A certification label indicating FSC MIX paper from responsible sources with the code FSC C018072.

Description generated by AI]

			[image: A black and white drawing of a branch with leaves.

KI-generert beskrivelse] Emma M. Lion [image: A black and white drawing of a leaf.

KI-generert beskrivelse]

			Vil gjerne dedisere dagbøkene sine til alle
som drister seg til å lese dem.

			Hun forstår at det er fristende.

			Denne boken er tilegnet
søstrene Ashcraft.

			TIDLIGERE NEVNTE PERSONER AV INTERESSE

			Emma M. Lion – Meg selv, så klart. Krever Lapis Lazuli House tilbake.

			Archibald Flat – Svindler, tyv, kjeltring. En generell pest og plage for menneskeheten.

			Kusine Matilde – Archibalds eldre søster. En drage av et kvinnemenneske. 

			Lady Eugenia Spencer – Formidabel tante. Lojal om ikke Hengiven.

			Damian Spencer – Eldre fetter. For tiden i dekning på kontinentet.

			Arabella Spencer – Himmelsk gudinne. Gyllen skjønnhet. Medsammensvoren.

			Parian – Kammertjener, butler, ufordragelig menneske. Attpåtil lat.

			Agnes – Tjenestepike, kokke. Underbetalt. Merkelige synspunkter. Skotsk. Fantastisk.

			Niall Pierce – Leieboeren. Har vist seg å være en Pyramus. Fremdeles gåtefull.

			Unge Hawkes – «Mektige Nigel Hawkes». St. Crispians usannsynlige sogneprest.

			Hertugen av Islington – Misbilligende. Velutdannet, så vidt jeg vet.

			Romeren – St. Crispians eget gjenferd, som jeg ennå ikke har sett.

			Mary Bairrage – Også en overlevende fra Fortitude forberedende skole for piker.

			Jack Hollingstell – Marys liksom-fetter. Slyngel. Jeg skylder ham to tjenester.

			Roland Sutherland – Barndommens nemesis forvandlet til strålende Solgud.

			Saffronia March – Gammel venninne. Kunstnerinne. Maler for tiden i Italia.

			Frøken Hunt – Utrivelig. Jakter på ektemann. Sikter seg inn på Roland.

			Charles Goddard – Lang, mager, flaggstang. Min ikke-tilkommende Tilkommende.

			Herr Penury – Veldig alvorlig bankrådgiver.

			Evelyn Stuart – Maxwells eldre bror.

			Maxwell Stuart – 31. januar 1861 – 27. juli 1880

		

	
		
			1. september

			Doktor Fairchild har nettopp gått.

			Du milde måne!

			Spetakkelet varte en drøy time. Parian brukte mesteparten av tiden på å klargjøre fetter Archibalds utvalgte slåbrok (for hans tilbakekomst til De Levendes Verden). Jeg, på min side, ble henvist til sokkeskuffen (der det dvelte et mytisk par han hevdet ville være skånsomme mot føttene hans). Fairchild hadde hele tiden sin fulle hyre med å overbevise den eksentriske slektningen min om at spaserstokken han skulle bruke, ikke var tuklet med av en viss Emma M. Lion.

			Fristende når jeg tenker tilbake på det.

			Fortsatt fristende.

			Fetter Archibald er på bena igjen og kan til og med beklageligvis også gå i trappene.

			«To ganger daglig den første uken», foreskrev Fairchild. «Neste uke anbefaler jeg Dem å innta alle måltider nedenunder samt å ta en kort spasertur, bare til enden av gaten. De kommer til å være så godt som fullt restituert før De vet ordet av det. Kanskje De bør drikke te i dagligstuen i dag. Som en oppmuntring til å komme i gang. Jeg skal hjelpe Dem opp. Kom igjen.»

			(La det være bemerket at Parian, Agnes og jeg krympet oss da han ytret disse ordene.)

			Tunge til sinns fulgte vi etter legen og fetter Archibald ned trappene og inn i dagligstuen. Vi trakk oss tilbake så snart han hadde satt seg. 

			Agnes gjorde gode miner til slett spill, men det vemodige smilet hennes da hun gikk tilbake til kjøkkenet for å gjøre i stand Archibalds te, minnet oss på at en epoke var forbi.

			Fairchild hadde det travelt med å komme seg ut. «Jeg er glad det er overstått», sa han da jeg fulgte ham til døren. «Jeg kommer og ser til ham om en måneds tid, men benet til Deres fetter bør leges uten videre problemer.»

			Han smilte til meg og forlot huset i all hast – før et klagende skrik kunne kalle ham tilbake.

			Han er en fabelaktig lege, Fairchild. Men jeg føler virkelig at han har sluppet noe redselsfullt løs på verden.

		

	
		
			2. september

			JEG SYNES JEG BØR ADVARE DEG.

			Du store min! Om hva?

			NÅ SOM JEG HAR ET ETABLERT ATELIER, PLANLEGGER JEG Å GI ADRESSEN 		TIL VENNER, BEKJENTE OG KUNDER.

			Er det nødvendig å advare om noe så normalt, Pierce?

			JEG FØLER AT DET ER DET. IMIDLERTID LURER JEG PÅ HVA JEG SKAL OPPGI SOM ADRESSE? ER «LAPIS LAZULI MINOR» KJENT AV HENNES MAJESTETS POSTVESEN?

			Å, kjære. Det hadde jeg ikke tenkt på. Jeg vet ikke riktig. Kan du ikke oppgi Lapis Lazuli House som adresse, så kan Agnes skyve korrespondansen din under døren til atelieret? Jeg kan ikke tro at det vil medføre noe ekstra bry.

			DU TROR FEIL. DET KAN VISE SEG Å MEDFØRE EN HEL DEL BRY.

			For noe sludder. Brevene som kommer hit, sorteres enkelt på sidebordet. Dine vil gli fint inn i ordningen til jeg får ordnet med en egen adresse.

			HVIS DU INSISTERER. JEG VIL IMIDLERTID SKAFFE TIL VEIE EN KURV.

			En kurv?

			TIL Å SAMLE KORRESPONDANSEN I HVIS DET IKKE ER NOK PLASS PÅ SIDEBORDET.

			Jeg kan ikke se for meg at det blir nødvendig. Men anskaff gjerne en kurv hvis det hjelper deg å få sove i det hele tatt bedre enn du gjør nå.

		

	
		
			3. september

			Mary, som har vært overbelastet av både telefonselskapet og professoren sin, og dermed sjokkerende fraværende de siste ukene, møtte meg i Regent’s Park i ettermiddag. Hun gikk med lange skritt – et tegn på at hun er tilfreds med livets gang selv om hun har mye å stå i med.

			Jeg spurte om hun fikk tid til annet enn å arbeide.

			«Å, ja», svarte hun. «Jack har tatt meg med på et teaterstykke, to museer og en revy. Frøken Lamb forbyr på det strengeste sine losjerende å gå på revyer, men han – altså Jack – var så sjarmerende at hun ga etter. Med det samme vi var ute på gaten, dasket jeg til ham i bakhodet og sa at han må si at han tar meg med i kirken neste gang.»

			«Hun kan komme til å spørre deg ut om prekenen hvis han gjør det», advarte jeg.

			«I så fall tyr jeg bare til det gode, gamle svaret mitt.»

			«Som er?»

			«Fisker og brød, Emma, fisker og brød. Den som kan snakke overbevisende om fisker og brød, fremstår så from som bare det. Garantert.»

			(Jeg er ikke så sikker på at dette gjelder ved enhver anledning, men leste gjennom det aktuelle kapittelet da jeg kom hjem. Garantert er garantert.)

			«Hva med deg, Emma?» spurte Mary. «Har du utrettet noe av betydning?»

			Så jeg fortalte om de mest betydningsfulle hendelsene: Bedford-­ballet, lady Trewarthas middag, fetter Archibalds uheldige tilbakekomst til de levendes verden, og så videre, og så videre.

			Mary applauderte på alle de rette stedene. «Jeg er stadig forbløffet over at leieboeren din og Islington fant tonen så lett. Er det normalt for to slike underarter av menneskeslekten?»

			Jeg falt inn i den lette humoren og svarte: «De rike og adelige inngår ofte vennskap med kunstnere. Det får dem til å føle seg spennende.» Og så, siden ærlighet sjelden er å forakte, la jeg til: «Når sant skal sies, kom de oppriktig godt overens, og det ble en ganske minneverdig kveld. Den siste timen ved fontenen føltes det som om vi tre hadde vært venner i lange tider. Selv om de begge vet hva som skjedde i Paris, noe jeg ikke gjør.»

			Den siste setningen ble uttalt en anelse spisst.

			Mary gliste.

			Så sa hun med et fandenivoldsk glimt i øyet: «Du har vært mye på farten, Emma, og har fordrevet tiden med alskens lek og moro. Men slik jeg husker nesten hvert eneste brev etter at vi forlot skolen for tre år siden, klaget du uavbrutt over at du ikke hadde nok tid til å lese. Nå er du endelig i London, og jeg hører ikke et eneste ord om hva du leser. Du er sjokkerende sosial til å være en aspirerende blåstrømpe.»

			Det var sant.

			Jeg tok irettesettelsen stående.

			«Jeg har lest en bok av en amerikaner ved navn Emerson», forsvarte jeg meg. «Og så leser jeg meg opp på latinske fraser.»

			«For eksempel?»

			«Credo quia absurdum.»

			«Hva betyr det?»

			«Jeg tror fordi det er absurd.»

			Mary grublet over frasen en lang stund, før hun sa: «Ja, jeg vil si det er en ganske dekkende beskrivelse av livet ditt.»

			«Veritas», svarte jeg.

			Spaserturen fortsatte på samme måte – bortsett fra at jeg ble nektet å bruke latinske fraser – og vi var midt i et lystig latterutbrudd da vi kom rundt en sving og støtte på en velkjent bart, som tilfeldigvis hørte hjemme i ansiktet til min bank­rådgiver, herr Penury. Og han var sammen med en kvinne.

			Jeg kjente knapt mannen igjen, for han virket så … bekymringsløs.

			Veldig ulik en bankrådgiver.

			(Burde man føle seg ille berørt ved synet av bankrådgiveren sin i en tilstand så blottet for finansiell gravitas?)

			 Jeg ble gjenkjent før jeg helt hadde rukket å kvele latteren.

			«Ah! Hallo der, frøken Lion. De ser ut til å ha en fin dag.»

			«Vel møtt, herr Penury.» Og så, som bevis på mine utsøkte manerer, slo jeg ut med hånden og sa: «Min høyaktede kollega i stort og smått, Mary Bairrage.»

			Mary smilte bredt. «Hallo.»

			«Hyggelig», svarte herr Penury. «La meg få presentere min hustru, fru Rebecca Penury.»

			Fru Rebecca Penury var en alminnelig kvinne ved første øyekast – brunt hår, brune øyne, forglemmelig nese. Men ved neste øyekast viste det seg at hun var pen på sin måte.

			«Hyggelig», svarte Mary mens jeg sa: «Hallo, fru Penury. Fin dag, ikke sant?»

			Jeg fikk imidlertid ikke noe svar. Fru Penury sto der bare med våkent blikk og et lite smil om munnen. Som om det var verdens mest normale ting.

			«Min hustru snakker ikke, frøken Lion. Ikke nå lenger», forklarte herr Penury.

			Ikke nå lenger?

			Jeg ble åpenbart nysgjerrig.

			Men før jeg rakk å spørre om det skyldtes en ulykke – for eksempel at hun hadde fått tungen skåret ut av nonner – klemte hun armen hans, og da la han til: «En kveld, etter et krevende sosialt arrangement, informerte fru Penury meg om at hun hadde snakket i over femogførti år av sitt liv og hadde sagt alt hun ville si, så nå var hun ferdig med den slags en gang for alle. Hun har vært taus i nesten et tiår nå, og det har fungert utmerket for henne.»

			«Strålende!» utbrøt Mary og jeg i kor, noe som fikk tre av oss til å briste i latter. (Fru Penury bare smilte.)

			Jeg er usikker på om jeg noen gang ville velge å gjøre det samme – tenke seg til en kvinne som avgjorde at hun ikke hadde noe mer hun ønsket å si? – men brava! for en slik besluttsomhet. Jeg sa dette til fru Penury, og smilet hennes ble bredere. Så presset hun de hanskekledde fingrene mot herr Penurys arm og nikket, til hvilket herr Penury svarte: «På tide å komme seg videre, ser jeg. Vi skal jo møtes igjen om to uker, frøken Lion. De har vel ikke glemt det?»

			«Unnskyld?»

			«Jeg sendte et brev.»

			«Det er jeg redd aldri har kommet meg i hende.»

			«I så fall var dette møtet et lykketreff. Jeg har avsatt tid til Dem den syttende i denne måneden, klokken tre», sa Penury. «Vi skal se på detaljene i Deres kontoer.»

			«Skal bli, kaptein.» Jeg gjorde honnør.

			Ikke overraskende førte fru Penurys usedvanlige tilstand til en hel del samtale mellom Mary og meg.

			«Noe slikt kunne du aldri gjort, Emma», erklærte Mary. «Og ikke jeg heller. Vi er begge for oppsatt på å høre våre egne synspunkter.»

			Jeg fnyste.

		

	
		
			4. september

			Agnes kom opp på kvisten ganske tidlig i morges.

			«Frøken Lion?» sa hun nølende.

			«Ja?» fikk jeg frem gjennom et gjesp.

			«Noen har levert noe til Dem, tror jeg.»

			«Hva snakker du om?»

			«Jeg synes De bør komme og se.»

			«Nå?»

			«Nå, frøken.»

			Jeg tok på en gammel morgenkåpe og fulgte med Agnes ned trappene og bort til ytterdøren.

			Jeg åpnet den og forventet … tja, sannelig om jeg vet. Agnes var likblek i ansiktet, og hun virket så til de grader forstyrret at jeg ventet å finne noe shakespearsk, for eksempel en mann med eselhode.

			Selv om det viste seg å ikke være noe så fantasifullt, kunne det jeg så, ha vært resultatet av en hvilken som helst midtsommernattsdrøm.

			På trappetrinnene sto flere flasker, hver og en av dem tømt for sprit og med en enkelt blomst i. Lyserøde roser, i ferd med å åpne seg mot morgenen.

			To av flaskene hadde veltet. En av dem hadde trillet ut i gaten.

			«Er det en forbannelse, frøken?» spurte Agnes engstelig.

			Latteren min ble avbrutt av at jeg rynket pannen etter å ha telt flaskene.

			Det var ni.

			Ni flasker. Etter lady Trewarthas middag var forklaringen åpenbar.

			«Agnes, jeg tror vi har blitt velsignet, så å si, av De Fordervede Ti.»

			«De Fordervede Ti?» sa hun storøyd. «Hva er det?»

			«De er antagelig slike som setter tomflasker med blomster i på trappen til noen. Siden det er ni flasker, skal jeg vedde på at det var De Fordervede Ti.»

			«Hvorfor er det ikke ti flasker, da?»

			«Av den enkle grunn at jeg ikke kan forestille meg at en sogneprest – ikke engang vår, enda så skjønn han er – ville sette en tom spritflaske på trappen til et av sognebarna sine.»

			Det sa ikke Agnes stort, og hun hadde fremdeles en uforstående mine da vi samlet sammen flaskene og gikk inn på kjøkkenet, der vi satte blomstene i en vase vi hentet i frokostværelset.

			Mens jeg danderte og snittet rosene, nevnte jeg at jeg hadde tenkt å besøke min stakkars, invalide venn. (Det vil si, Roland Sutherland av Den Brukne Arm.) Ordet invalid fikk Agnes til å anlegge en alvorstung mine og si: «Jeg skal bake en kake til stakkaren.»

			Jeg frykter at hun ser for seg en fortvilet situasjon, et Lille Dorrit-tablå, der jeg besøker en nødstedt familie i forferdelige kår. Men sannheten er at hennes beskjedne – men like fullt deilige – kake går til en av de rikeste og flotteste mennene i hele London.

			Jeg tror jeg vil la Agnes beholde illusjonen. Hvis hun skriver til sin mor at Emma M. Lion besøker de trengende, veier det muligens opp for noen av de absurde realitetene i livet mitt.

			Å, så nydelig. Et kronblad fra en rose landet nettopp på siden jeg skriver på. Jeg skal presse det i dagboken under de andre bøkene mine mens jeg er ute.

			Senere

			Kom akkurat tilbake fra Sutherland House etter å ha sett til Roland og den brukne armen hans.

			Butleren kom tilbake – etter først å ha forsvunnet med kortet mitt – og fulgte meg til et arbeidsværelse, der Roland satt bak et imponerende stort skrivebord og så mer alvorlig ut enn godt var.

			Det endret seg da han kikket opp og så at det var jeg som sto der.

			Han sa: «Emma Lion! Jeg ser at du ikke har glemt meg fullstendig.»

			Jeg sa: «Hallo, Roland. Du ser ut som en viktig forretningsmann. Man kunne komme i skade for å tro at du hadde noe mer enn et vakkert ytre å by på. Du er herved advart.»

			«Forretningene mine krever noe administrasjon», svarte han og reiste seg. Han hadde fremdeles armen i fatle, men lot ikke til å ha smerter.

			Tre ganger hurra for det.

			Jeg sa: «Du ser mye bedre ut enn sist jeg så deg.»

			Han sa: «Jeg har unngått alle parker og alle barn. Og husholdersken min har tyllet i meg utrolige mengder hønse­suppe. Hun påstår at kraften bidrar til å lege brukne ben, men jeg begynner å bli temmelig lei av den.»

			«Arme sjel. Heldigvis for deg har min kokke vært så vennlig å lage en sitronkake med hyllebærsirup, som ifølge alle upålitelige kilder også bidrar til å lege brukne ben. Jeg fikk den levert på kjøkkenet.»

			Dette var virkelig omtenksomt gjort av Agnes.

			«Emma Lion, du skjemmer bort din barndoms nemesis.»

			Det gjør jeg.

			Til tross for at Rolands vakre utseende stammer fra Den Gylne Tidsalder, hadde ansiktet hans en noe blekere valør denne ettermiddagen.

			Jeg syntes det var verdt å påpeke.

			«Du ser en smule pjusk ut.»

			«Jeg har aldri sett pjusk ut i hele mitt liv.»

			«Jo, det har du. Da vi var femten og du nesten hugget fingeren av deg.»

			Nå så han nærmest indignert ut.

			Muligens på grunn av den kreative vrien min på vår felles historie.

			«Jeg hugget den nesten av meg?» repliserte han. «Så vidt jeg husker, var det du som hadde fått tak i din onkels sverd …»

			«Den lille detaljen er ikke særlig relevant for hvordan du så ut, Roland», insisterte jeg og tok av meg hanskene. «Fikk du arr?»

			«Det gjorde jeg. Et grundig stykke arbeid.»

			«Jeg har visst talent for det. Å skade noen slik at det blir arr. Men du bør virkelig få litt sol på deg. Har dere en hage?»

			«Sesongen er over, Emma», svarte Roland. «Jeg har ingen å gjøre inntrykk på.»

			«Ikke engang frøken Hunt?»

			Jeg kunne ikke dy meg.

			Ikke helt sant.

			Jeg kunne antagelig det.

			Men hvorfor?

			Roland smilte skjevt. «Etter hva jeg hører, sjarmerte frøken Hunt Alphonso Dorring, greven av Et eller Annet, under lady Spencers middag. Hun og hennes bror har i ettertid slått leir i sin onkels hus, halvannen mil fra grevens gods. Jeg blir heretter spart for hennes oppmerksomhet.»

			Hvilken velsignet lettelse!

			«Herlig!» svarte jeg. «Skal vi spise kake og ta en kopp te i hagen?»

			Så gjorde vi det.

			Roland og jeg mimret om våre felles sommerlige viderverdigheter, og jeg sa til ham at jeg måtte stryke ham fra listen over Erkefiender så snart jeg kom hjem.

			«Det er synd, men det finnes ingen vei utenom nå som vi har spist kake sammen i hagen din.»

			«Du har altså en liste over Erkefiender?» spurte han og viste smilehullene.

			«Burde ikke alle ha det? Medregnet deg besto den av fire personer. Et jevnt partall. Nå er den i ubalanse. Uelegant. Jeg blir nødt til å erstatte deg ganske snart.»

			«Ikke forhast deg dersom du kan unngå det.» Roland lente seg smilende tilbake i stolen og sa: «Jeg har ingen fiender.»

			«Derav den himmelske stråleglansen din, Roland. Bravo. For en god karakter du har utviklet, etter å ha vært slikt et skrekkelig barn.»

			«Det er ikke god karakter, Emma. Det er godt blod.»

			Jeg sendte ham et heller overdrevent blikk.

